Άγγελος Παπαϊωάννου

Ο Άγγελος Χ. Παπαϊωάννου (1925 - 2015) ήταν Έλληνας γιατρός, φιλοτελιστής, κρητολόγος και ιστορικός.

Βιογραφία

Καταγωγή και σπουδές 
Γεννήθηκε στην Ιεράπετρα το 1925 και ήταν γιος του ιατρού Χριστόφορου Παπαϊωάννου, που ίδρυσε την πρώτη χειρουργική κλινική στην πόλη αυτή. Σπούδασε στην Ιατρική Σχολή του Πανεπιστημίου Αθηνών και έλαβε το πτυχίο του το 1953. Μετεκπαιδεύτηκε στο Πανεπιστήμιο του Ιλινόις, όπου ανέπτυξε ερευνητικό έργο για τα προβλήματα καρδιάς στα βρέφη και στα νήπια. Επιστρέφοντας στην Ελλάδα συνέχισε το ερευνητικό του έργο δίπλα στον παιδίατρο και γενικό γραμματέα της Ακαδημίας Αθηνών, Νικόλαο Ματσανιώτη.

Ακαδημαϊκή σταδιοδρομία και επιστημονικό έργο  
Ο Παπαϊωάννου ήταν καθηγητής της Ιατρικής Σχολής του Πανεπιστημίου Αθηνών. Ως παιδίατρος ειδικεύτηκε στις καρδιακές νόσους των παιδιών και συνετέλεσε στην ανάπτυξη του επιστημονικού κλάδου της παιδοκαρδιολογίας. Ίδρυσε και ανέλαβε πρώτος διευθυντής της μοναδικής στην Ελλάδα Παιδιατρικής Καρδιολογικής Κλινικής στο Νοσοκομείο Παίδων «Αγία Σοφία». Επίσης, συμμετείχε σε τηλεοπτικές εκπομπές ιατρικής («Ένας γιατρός μεταξύ μας») στη δημόσια τηλεόραση. Υπήρξε μέλος της Ελληνικής Παιδιατρικής Εταιρείας, Ελληνικής Καρδιολογικής Εταιρείας, του Διεθνούς Κολλεγίου Αγγειολογίας και της Ευρωπαϊκής Εταιρείας Παιδικής Καρδιολογίας.

Διεθνές ενδιαφέρον 
Ο Άγγελος Παπαϊωάννου εντόπισε μια μεγάλη βελόνα στην καρδιά ενός παιδιού 5 ετών, προκαλώντας το διεθνές ενδιαφέρον. Οι ακτινογραφίες και οι εξετάσεις στο παιδί δεν έδειχναν καμία καρδιακή βλάβη, ωστόσο διαπιστώθηκε ότι η γιαγιά του είχε καρφώσει προσωρινά στο φόρεμά της τη βελόνα στο ύψος του στήθους και αγκάλιασε σφιχτά το νεογέννητο βρέφος, με αποτέλεσμα να καρφωθεί στο στήθος του μωρού η βελόνα και σταδιακά να προχωρήσει μέσα στην καρδιά του. Η βελόνα αφαιρέθηκε και φυλάσσεται σε ειδική θήκη σε ράφι της ιατρικής βιβλιοθήκης του καθηγητή.

Φιλοτελισμός 
Ασχολήθηκε επίσης με το φιλοτελισμό και ήταν ένας από τους διακεκριμένους εκθέτες με εκθέματα ελληνικού ενδιαφέροντος (όπως «Η ταχυδρομική Ιστορία της Κρήτης (1353-1913)» που τιμήθηκε με χρυσό μετάλλιο σε παγκόσμια έκθεση το 2000) και πρόεδρος της Ελληνικής Φιλοτελικής Ομοσπονδίας Ελλάδας από το 1980 και για περισσότερο από 25 χρόνια. Είχε επιλεγεί επίσης ως διεθνής κριτής της Παγκόσμιας Οργάνωσης Φιλοτελισμού (FIP).

Τιμές και τελευταία χρόνια 
Για το έργο του τιμήθηκε με περισσότερα από 30 μετάλλια.

Απεβίωσε στις 7 Οκτωβρίου 2015 και κηδεύτηκε στις 10 Οκτωβρίου στο Πρώτο Νεκροταφείο Αθηνών.

Έργα 
Από μικρή ηλικία ασχολήθηκε με τη συγγραφή. Έγραψε ποιήματα και πεζά, τα περισσότερα από τα οποία είναι αδημοσίευτα. Δημοσίευσε πλήθος επιστημονικών και άλλων άρθρων στον τύπο.

Μονογραφίες 
«Οι καρδιακές παθήσεις στα νήπια και τα παιδιά»
«Η διάγνωση και η θεραπεία του ρευματικού πυρετού»
«Το σύνδρομο Marfan στη νηπιακή και τη βρεφική ηλικία»
«Οι συγγενείς καρδιοπάθειες ως ιατρικό και κοινωνικό πρόβλημα»
«Η αγγειοκαρδιογραφική μελέτη των συγγενών καρδιοπαθειών»

Άρθρα 
«Το τηλεγράφημα ως πηγή πληροφοριών», Καθημερινή, 16-5-1999 (προδημοσίευση)
Πολλά ιατρικά και ιστορικά άρθρα στις τοπικές εφημερίδες «Ιεράπετρα 21ος Αιών» και «Ανατολή»

Βιβλία για φιλοτελισμό
«Τα γραμματόσημα της Κρήτης», Αθήνα 2001 (σε ελληνικά και σε αγγλικά, σε μετάφραση της κόρης του, Κρίστας Παπαϊωάννου).

Παραπομπές

Έλληνες παιδίατροι
Καθηγητές Εθνικού και Καποδιστριακού πανεπιστημίου Αθηνών
Έλληνες καρδιολόγοι